ხალიდ ხალიფა

ხალიდ ხალიფა (დ. 1964) — სირიელი რომანისტი, სცენარისტი და პოეტი. სამჯერ იყო წარდგენილი არაბული ლიტერატურის საერთაშორისო პრემიაზე, მათ შორის ორჯერ ფინალისტებს შორის მოხვდა.

თავის შემოქმედებაში იგი ხშირად აკრიტიკებს სირიის ბაატისტურ მთავრობას, რის გამოც მისი წიგნები ქვეყანაში აკრძალულია

ბიოგრაფია
1964 წელს დაიბადა სირიის ქალაქ ალეპოში. სწავლობდა ალეპოს უნივერსიტეტში, რომელიც სამართლის ბაკალავრის ხარისხით დაამთავრა. იგი წერდა ლექსებს და უნივერსიტეტის ლიტერატურული ფორუმის წევრი იყო. 1993 წელს გამოაქვეყნა პირველი რომანი Haris al-Khadi'a. მეორე რომანი, „ბოშას ჩანაწერები“, 2000 წელს გამოქვეყნებიდან 4 წლის მანძილზე არაბ მწერალთა კავშირის მიერ იყო აკრძალული. 

ხალიფა ცამეტი წლის განმავლობაში მუშაობდა თავის მესამე რომანზე Madih al-karahiya, რომელიც მოგვითხრობს, თუ როგორ აისახება სირიის მთავრობასა და მუსლიმთა საძმოს შორის ომი ერთ უბრალო ოჯახზე. 2006 წელს რომანი დამასკოში გამოქვეყნდა, ბეირუთში გამოქვეყნების შემდეგ კი იგი სირიის მთავრობამ აკრძალა. 

2013 წელს კაიროში გამოქვეყნდა ხალიფას მეოთხე რომანი La sakakin fi matabikh hadhihi al-madina, რომლისთვისაც მან ნაჯიბ მაჰფუზის პრემია მიიღო. 

2019 წელს მისი რომანი „სიკვდილი მძიმე შრომა“ თარგმნილი ლიტერატურის კატეგორიაში ეროვნული წიგნის ჯილდოს ფინალისტებს შორის მოხვდა.  

ხალიფას დაწერილი აქვს რამდენიმე სატელევიზიო სერიალის, ასევე დოკუმენტური ფილმების და ერთი სრულმეტრაჟიანი ფილმის სცენარი.  

რესურსები ინტერნეტში

სქოლიო

კატეგორია:სირიელი მწერლები